পাহাড়তলির ঢেউয়ে নিঝুম ভ্রম হওয়া বাড়িটা আসলে একটা বৃদ্ধাশ্রম। তবে এই আশ্রমের আবাসিকদের কারওরই নিবাস এ দেশ নয়। বহু রাজনীতি, দেশত্যাগ, হনন ও দহনের শেষে এঁদের স্মৃতিতে আশ্চর্য সতেজ হয়ে যে দেশটা বেঁচে আছে, তার নাম তিব্বত। সেই অর্থে এঁরা কেউ আমার ও আপনার সমধর্মী নন। সমদর্শী তো ননই। কারণ, আমরা যেখানে কর্নাটকের সবুজে ছাওয়া টিলা দেখছি, তাল-সুপুরির ঘননিবদ্ধ জটলা দেখছি, এঁরা সেখানে হামেশাই হিমেল ঝড় দেখেন, চিনা হেলিকপ্টার থেকে ছোড়া মেশিনগানের গুলিতে জ্যোৎস্নার পাথুরে প্রান্তরে খই ফুটতেও দেখেন। এঁরাই সম্ভবত পৃথিবীর একমাত্র শরণার্থী যাঁদের পা মাটিতে নেই।